Foto’s: Moordverdagte terug in SA, dán in hofFoto: SAPD Gerhard Jansen van Vuuren het Vrydagmiddag in Suid-Afrika aangekom. Lede van Interpol het Van Vuuren vergesel op die vlug van Brasilië na die Internasionale Lughawe OR Tambo in Johannesburg. Hy is hierna in ŉ vangwa gelaai en sal die naweek in aanhouding wees. Brig. Vishnu Naidoo, polisiewoordvoerder, het bevestig dat Van Vuuren Maandag in die hooggeregshof in Johannesburg sal verskyn. Jansen van Vuuren het na bewering in Desember 2011 Andrea Venter (25) buite haar woonkompleks in Johannesburg doodgesteek. Hy het toe glo op die moordtoneel probeer selfmoord pleeg, maar dit het misluk en hy is in hegtenis geneem. Hy het in die landdroshof in Randburg op aanklag van moord verskyn. Jansen van Vuuren is later in die Johannesburgse hooggeregshof borgtog toegestaan nadat die polisie twee keer sy aansoek om borgtog in die landdroshof teengestaan het. Foto: SAPD In Mei 2013, vier dae voordat sy moordverhoor sou begin het, het hy met vervalste reisdokumente uit die land gevlug. Jansen van Vuuren is in Augustus 2013 deur Brasiliaanse owerhede in hegtenis geneem vir die vervalsing van dokumente. Hy is in 2015 vrygelaat nadat hy ŉ vonnis vir die misdaad uitgedien het. Hy is in Junie vanjaar weer opgespoor en in hegtenis geneem. Hy is sedertdien in ŉ gevangenis in Rio de Janeiro aangehou. Genl. Khehla John Sitole, nasionale polisiekommissaris, het die owerhede wat by die ondersoek betrokke was, geprys vir hul harde werk en deursettingsvermoë om die voortvlugtende ná al die jare vas te trek. “Dit is ŉ oorwinning vir die polisie. Ons fokus is daarop gerig dat die oorledene se vriende en familie nou vrede kan kry en dat geregtigheid uiteindelik kan geskied.”